amanoisuno/poet huggingface dataset:
水僊花二絕  其二 李之儀
借水開花亦自奇，冰沈爲骨玉爲肌。寒香自壓酴醾倒，只比江梅無好枝。
初得馬騎 李之儀
有兩龍駒慰陸沈，四年河海每關心。今朝款段聊乘興，矍鑠猶堪寄好音。
題朱砂湯 李之儀
憶同德曜涉歊蒸，欲濯湯池竟輟行。憔悴獨來琴瑟變，滿懷誰識淚縱橫。
石蟹 李之儀
泉泓石蟹如烏頭，一種爲類太微生。此地逢君宜見假，纔方入手便橫行。
再次韵致君 李之儀
華清賜浴記當年，偶託荒山結勝緣。未必興衰異今昔，曾經天女卸金鈿。
得延之書書尾戲答 李之儀
齒豁童頭老可憎，艱難相值歷何曾。吹簫問渡愧未達，終有心頭一點蠅。
卞忠烈公墓 李之儀
叢篁灌木麗霜晴，忠孝巖巖父子名。舉扇西風雖自潔，受遺不至亦何情。
冶城 李之儀
冶城昔是王公宅，鵲噪烏啼異昔時。不見犢車催麈尾，莫年惆悵蔡家兒。
宿天禧因書壁間 李之儀
月墮風林夜已深，寒衾展轉不能禁。一番過眼知何處，惟有孤燈識此心。
正上人求書 李之儀
火滅窗晴冷似冰，隨時活計自脩行。客來若問真消息，只有觀音自證明。
書吳江垂虹亭壁 李之儀
三十年驚一世人，衣巾空有淚痕深。他年不爲鱸魚膾，聊欲江干卜近鄰。
書張君書齋窗上次其韵 李之儀
眼力無窮面面窗，知君心不在西凉。聊將浮世兩繭足，共借明朝一線長。
次韵牡丹四絕  其一 李之儀
朝陽爍爍欲爭流，已過羣紅盍自脩。發盡妖妍猶未歇，天機終待幾時休。
次韵牡丹四絕  其二 李之儀
雲低雨細靜無風，似著精神染異紅。駐輦慈恩賞佳句，若論今日定誰工。
次韵牡丹四絕  其三 李之儀
蓬萊宮闕有神僊，解釋春風欲鬭妍。不是殊狂曾迕物，肯將飛燕謂當前。
次韵牡丹四絕  其四 李之儀
我老迂疏合灌園，强來乘障負初暄。多情似識伊川舊，宛是韓公第一根。
試陳瞻墨十絕  其一 李之儀
陽關纔斷一聲歌，已覺離愁萬斛多。誰信郵亭檻車際，便驚風露隔關河。
試陳瞻墨十絕  其二 李之儀
疏簾弄影不驚塵，百憶恒沙認此身。轉盼回頭已陳迹，那知猶作未歸人。
試陳瞻墨十絕  其三 李之儀
門無關鎖何由出，案有詩書敢自期。尋到古人留意處，絕勝把酒聽歌時。
試陳瞻墨十絕  其四 李之儀
大患于吾爲有身，縱橫顛倒竟誰神。祗應靜處天真在，且作斯須自在人。
試陳瞻墨十絕  其五 李之儀
雉堞回環半倚山，泉聲風順響潺潺。從來省事惟便靜，他日端能憶此間。
試陳瞻墨十絕  其六 李之儀
春來多病聖頻中，歌曲雙青笑拂紅。今日閉門常靜坐，始知身世已衰翁。
試陳瞻墨十絕  其七 李之儀
萬口彌陀未飯前，西方境界每依然。何須更學王文度，那處元非極樂天。
試陳瞻墨十絕  其八 李之儀
今年四月未聞雷，赤地從何問宿灰。劍戟埋身均是死，生憎逋欠踏門催。
試陳瞻墨十絕  其九 李之儀
十年不去有如何，得少何須較失多。大是駒奴必千里，功名他日莫渠魔。
試陳瞻墨十絕  其一○ 李之儀
卧聽風聲坐見山，此生長寄有無間。等閒撇起能知病，莫厭蕭蕭雪滿顔。
偶書 李之儀
風吹蘇小門前柳，雨暗羅敷陌上桑。遙想九江春色晚，被花惱得少陵狂。
過玩鞭亭再見吉先之 李之儀
姑熟溪頭近請違，玩鞭亭上再相期。留連話舊忘塵慮，把盞枰棋得自怡。
杏花白鷳 李之儀
朝來雨過發妖妍，向日枝頭雪作團。縞練長拖輕洒墨，不須將作兩般看。
竹鶴 李之儀
瘦玉蕭疏觸處宜，仙風一霎散霜威。未應舞罷排雲去，更看丹砂理雪衣。
黄精鹿 李之儀
綠遍前峰到後峰，靈苗壓地幾千重。勾班養就無人見，多少狂心欲採茸。
荷葉龜 李之儀
翠蓋相扶兩不欹，多情獨許見陽窺。千年自有逃形處，聊與清香暫約時。
惠崇扇面小景二絕  其一 李之儀
耳冷無人唱竹枝，歸心惟有夢魂知。楊花撲地烟波闊，猶記征帆欲卸時。
惠崇扇面小景二絕  其二 李之儀
風高雨暗不成羣，欲下還飛似畏人。已是却尋歸去路，江南休笑水如春。
讀華嚴經三絕  其一 李之儀
紛紛作客不歸來，樹本無根何處栽。彈指未應超十地，重重樓閣一時開。
讀華嚴經三絕  其二 李之儀
老境侵尋上砌苔，自然生意不應栽。便應烈日鱗潛去，能得愁懷幾度開。
讀華嚴經三絕  其三 李之儀
法令端如萬仞陂，後來無法只趨時。早知興廢無非命，可笑穰侯見事遲。
學書十絕  其一 李之儀
雨後階庭物物新，睡餘欹枕悄無聞。只疑日脚隨人意，百刻香纔過一分。
學書十絕  其二 李之儀
簾波不動地無塵，久與相親燕雀馴。似怪衰翁長靜坐，時時回眼輒疑人。
學書十絕  其三 李之儀
未逢四祖且堆堆，纔見龍潭眼便開。龍去潭空人自老，銜花百鳥漫飛來。
學書十絕  其四 李之儀
閉門不語信深沉，豈可譏時作酒箴。料得門前無好事，解嘲聊復寄初心。
學書十絕  其五 李之儀
不堪細字眼猶花，熟睡分明暫到家。何獨能收小兒淚，客中時可當乘槎。
學書十絕  其六 李之儀
玉壺試叫鴛鴦語，爲問仙家似此無。養就丹砂早歸去，不妨閒處作工夫。
學書十絕  其七 李之儀
大人相好一百種，幾劫修來得到今。不獨普賢能演說，淘沙個個得精金。
學書十絕  其八 李之儀
萬里無雲天一色，單衣不試似初春。鴿鴒習習遊絲墜，未必他時得此身。
學書十絕  其九 李之儀
歌詞漫與收狂念，詩句聊將代欠伸。鈎棘徒勞刳胃腎，筆頭纔住已成塵。
學書十絕  其一○ 李之儀
心非可見舌能陳，隨語成章自有神。用作功名終底事，區區雕琢定癡人。
故人李世南畫秋山林木平遠三首和韵  其一 李之儀
晚煙拂拂聚無痕，瘦骨稜稜見徹根。細路縈紆饑馬疾，舉頭新月是前村。
故人李世南畫秋山林木平遠三首和韵  其二 李之儀
曾經歲月幾華夷，雨貌風顔茂晚姿。自是雪霜心共老，筆頭聊復戲孫枝。
故人李世南畫秋山林木平遠三首和韵  其三 李之儀
霜清木落見沙洲，洲上人家半在舟。射雁歸來魚滿笱，甕中先見問扶頭。
出院有期 李之儀
親舊相逢似隔時，從今無復念歸期。莫同更寫留連恨，只擬添成百首詩。
再和觀畫三首  其一 李之儀
掃除不盡自無痕，底事狂緣尚有根。幾日寧寧圖畫裏，祇緣歸思在江村。
再和觀畫三首  其二 李之儀
何時船上載鴟夷，海道聊尋一問姿。不爲丹青生着相，從來卷曲是吾枝。
再和觀畫三首  其三 李之儀
欲問船師覓寶洲，須將大瓠作腰舟。掀天白浪蛟龍吼，纔得隨流一點頭。
路西田舍示虞孫小詩二十四首  其一 李之儀
霅上歸來過了春，枝頭杏子可嘗新。旋追老酒醫佳况，更謝提壺解勸人。
路西田舍示虞孫小詩二十四首  其二 李之儀
一春霖雨不曾休，雪雹驚人四月頭。初製單衣方待着，却添爐火換重裘。
路西田舍示虞孫小詩二十四首  其三 李之儀
夢回簷滴不聞聲，殘月披窗分外明。投老逢春能幾許，不堪催去與誰爭。
路西田舍示虞孫小詩二十四首  其四 李之儀
扶老相邀到隴頭，麥苗如洗未全抽。願天不雨只一月，聊慰艱辛望半收。
路西田舍示虞孫小詩二十四首  其五 李之儀
栽桑插柳展溝塍，共趁清明力倍增。分得這般窮伎倆，却應苦行過于僧。
路西田舍示虞孫小詩二十四首  其六 李之儀
修車浸種一番忙，肚熱鄰家見早秧。飽飯未驚心已飽，方知生計要商量。
路西田舍示虞孫小詩二十四首  其七 李之儀
一生着得幾䩫屐，一飽消得幾多糧。怕雨望晴心不歇，白頭搔盡眼望羊。
路西田舍示虞孫小詩二十四首  其八 李之儀
須知官職爲他人，老去何妨可問津。賓客歡娛童僕飽，到頭活計定誰親。
路西田舍示虞孫小詩二十四首  其九 李之儀
從來人說水晶宮，投老方能到眼中。未必吾生便休去，溪山隠去再相同。
路西田舍示虞孫小詩二十四首  其一○ 李之儀
鵝兒成隊草成茵，來往馴鴉喜趁人。却恐城中無此况，莫辭辛苦且逡巡。
路西田舍示虞孫小詩二十四首  其一一 李之儀
亹亹柔條動懿筐，森森初穗弄微黄。引雛飛去蒙朝雨，带犢歸來卧夕陽。
路西田舍示虞孫小詩二十四首  其一二 李之儀
東囤掃場方蹔歇，插秧車水又相催。衰年樂得身强健，常願南山到眼來。
路西田舍示虞孫小詩二十四首  其一三 李之儀
蘆已藏人水鳥喧，草堪留坐午風寒。從來偏得田家趣，折莫催歸興已闌。
路西田舍示虞孫小詩二十四首  其一四 李之儀
雨後西風日日顛，重裘猶自覺輕單。春寒秋熱江南候，四月如何尚有寒。
路西田舍示虞孫小詩二十四首  其一五 李之儀
轉午風休陡覺來，綿衣脫盡旋開軒。乍寒乍熱難調御，厚薄隨時體自安。
路西田舍示虞孫小詩二十四首  其一六 李之儀
見事遲來五十年，何須投老念艱難。暖衣飽食無過此，誰是鮎魚上竹竿。
路西田舍示虞孫小詩二十四首  其一七 李之儀
飯舂羅擔雁行來，任是囷廛亦易推。一歲艱難方有味，較量猶勝上燕臺。
路西田舍示虞孫小詩二十四首  其一八 李之儀
朝衣行市頭顱落，六印垂腰手足分。旋煮河豚加鮆膾，爭如閒處醉醺醺。
路西田舍示虞孫小詩二十四首  其一九 李之儀
荷錢貼水蠶如蟻，稻似針芒葚未丹。牛角叩殘歌轉急，請看平地有波瀾。
路西田舍示虞孫小詩二十四首  其二○ 李之儀
百事無能一老夫，十年江上把犁鋤。西莊南畝時來往，常得青山在坐隅。
路西田舍示虞孫小詩二十四首  其二一 李之儀
青山於我豈無因，到處抬頭便見親。時更一班逢好句，玄暉端恐是前身。
路西田舍示虞孫小詩二十四首  其二二 李之儀
坐嘯宣城迹已賒，青山今日屬寒家。多情賓客門如市，不獨風流解染花。
路西田舍示虞孫小詩二十四首  其二三 李之儀
數畝田荒積漸耕，常憂壩損害垂成。傳聞趙魏推盟主，便覺如雲照眼明。
路西田舍示虞孫小詩二十四首  其二四 李之儀
水已平隄柳已線，洞房猶記鎖嬋娟。彩雲易散春常在，啼鳥留人尚可憐。
蒙寵惠朋樽深佩眷意聊奉一噱 李之儀
萬國衣冠拱醉容，鈞天夢斷失雲龍。多情尚寄當時約，宛似闍黎飯後鐘。
伯成已歸尚阻雨會聚聊申短唱容易一笑 李之儀
髯友新從塞上回，中元樽俎未能開。更堪庭竹添幽思，只欠清風玉雨來。
試筆柬趙德麟二絕  其一 李之儀
河朔初辭爨析骸，都城還許謝煩埃。日長窮巷春歸後，萬綠陰陰鎖吹臺。
試筆柬趙德麟二絕  其二 李之儀
窗間多病委枯骸，陌上初收雨後埃。公子風流過京兆，正堪眉嫵傍粧臺。
次韵見寄兩絕  其一 李之儀
江湖流落久相依，每嘆朱顔戲彩衣。何事淚痕書上見，他年千隴約同歸。
次韵見寄兩絕  其二 李之儀
七分年紀十分愁，物理乘除不自由。死葬生遊今得地，却嗟無計共遲留。
贈人 李之儀
雙雙小葉襯花房，只鬭花房不鬭雙。拾得不教同伴見，袖中拈出一齊降。
再和仇粹夫  其一 李之儀
曾寄冰綃十幅開，竹間紅蕊燕銜來。黄筌已去風流盡，忽見詩翁筆下催。
再和仇粹夫  其二 李之儀
面面軒楹壓水開，暑天端恐雪飛來。冰肌玉骨元無汗，更倩殷勤執板催。
祈澤寺龍池 李之儀
池方一尋深寸許，泉脈涓涓縈砌臺。聞道旱天能作雨，定應變化自何來。
題虞氏外孫扇 李之儀
處己莫辭三徑陋，讀書須及五車多。成吾宅相非吾志，直欲丘門備四科。
失題二絕  其一 李之儀
投老還家髀肉消，霜天何處換金貂。一樽帝所歡猶在，翻恐醒來尚寂寥。
失題二絕  其二 李之儀
楚國曾聞照乘珠，間因齊盜取爲娛。人亡人得何須計，端有龜腸恨晚厨。
次韵子椿五首  其一 李之儀
會次定多古語，筆端無復時流。骯髒若非投分，崎嶇肯共經丘。
次韵子椿五首  其二 李之儀
昨夜中秋好月，今朝類試終場。遙想客窗對酒，未知野飯同堂。
次韵子椿五首  其三 李之儀
踏碎瓊瑶聊步，行陪笑語多時。一段難逢佳事，五篇消得新詩。
次韵子椿五首  其四 李之儀
龍欲興雲致雨，虎能墮地成斑。端是便騎賜馬，不須深戀家山。
次韵子椿五首  其五 李之儀
附見誰爲鄒湛，奬成無復山濤。豈敢遽名此地，不如且醉歸舠。
又次韵三絕  其一 李之儀
款步昔陪下澤，劇談今愧高流。又喜秋來相見，暫同南陌東丘。
又次韵三絕  其二 李之儀
華屋暫離星斗，滄江歸弄波濤。可得遽通來信，便知却整還舠。
又次韵三絕  其三 李之儀
旱日能詩傳信，新來投筆從班。身世且依魏闕，煙雲休戀鍾山。
旌德王承議挽詞 李之儀
彭蠡湖邊一笑初，綠衣相見論葭莩。四千里外空搔首，三十年來屢攬鬚。方卜他時共蘭若，豈知今日奠生芻。窮途只有思君淚，無復吟君屋上烏。
錢君倚夫人仙源郡君挽詞 李之儀
春生復秋落，物物猶帝力。哀哉劬勞恩，甘藟至誠實。棘心詠詩人，常恐一旦失。何乃不我報，皎皎如白日。痛哉胡爲生，每念氣填臆。仰君猶長庚，華髮萃衆德。歲時捧金樽，門戶幾萬石。常云我有子，未易先尺璧。伯仁非碌碌，到此輒自惑。庶幾德有相，睥睨莫我逼。頗聞君有言，既跌不見謫。李杜苟齊名，死且不足惜。孰不斯言愧，謂君壽無極。豈知屬纊書，何爲在吾側。堂堂古益友，千載同此室。撼鐸倘能參，我淚不虛滴。
俞清老挽詞二首  其一 李之儀
生涯真斷梗，身世委虛舟。直欲超千劫，都將付一漚。縱橫無滯礙，遊戲任沈浮。報盡隨緣去，聊從一笑休。
俞清老挽詞二首  其二 李之儀
寒食相披拂，方時欲適然。君應尋故約，我亦赴新阡。但怪沈來雁，那知已逝川。風流有千里，未愧昔人賢。
陳氏母夫人挽詞二首  其一 李之儀
白首嚴冰雪，清風逼里閭。空殘貝葉偈，不見錦囊書。表表名終在，詵詵慶有餘。會如華夏約，他日看高車。
陳氏母夫人挽詞二首  其二 李之儀
子令人空毀，孫賢我故欽。成家信如玉，傳世果非金。不作尋常去，方知積累深。天花長滿裓，應悟本來心。
雜挽詩四首  其一 李之儀
報地三千籙，年光八十春。却尋來處路，重接社中人。杖履空平日，幢幡想去塵。蓮開布金底，又見一番新。
雜挽詩四首  其二 李之儀
方報先同穴，俄聞改葬期。祇應偕老約，不擬異他時。已矣如何憾，賢哉有剩悲。會看松柏路，賜篆聳豐碑。
雜挽詩四首  其三 李之儀
漢室傳經後，唐朝舊族家。柔明惟典則，專靜輟紛華。得配同高壽，流光固未涯。定應知去路，門外列三車。
雜挽詩四首  其四 李之儀
子令欽平昔，多慙接俊遊。升堂稱有志，執奠嘆無由。逝水空歸壑，春風忽變秋。簫聲到原盡，千載想風流。
觀世音贊 李之儀
大慈大悲大威德，補陀落山住孤絕。三界輪迴若熱惱，一聞我名便清凉。名雖可聞見不得，隨所建立即如見。施者受者不退心，常如心在光明裏。
維摩居士贊 李之儀
毗耶離城，此去幾許。一睹慈光，如到其所。八萬四千，翻風駕雨。枯者即榮，墮者斯舉。周徧恒沙，了無一語。
慧嚴永長老贊 李之儀
我昔同登法雲地，道場不異耆闇山。指出後身自在通，當日曾聞新受記。秀眉明目壞色衣，誰其寫成比丘相。只這便是紫金容，在在處處咸恭敬。
西菴琳老真贊 李之儀
西菴老人，誰不贊歎。東轍西蹊，路頭坐斷。維三昧力，化身千百。北雨南雲，青天霹靂。豈待形容，何處不見。須知鬧市裏，便是百草頭薦。
常州薦福琄老真贊 李之儀
無形而襲人之鼻者香，不謀而同人之舌者名。名因香而及遠，香因名而有聲。然則紅梅老子固如是乎。投闇即闇，投明即明。隨波逐浪，應物觀形。夫是之謂馿手佛脚，而真得無學於保寧者也。
雲門大師真贊 李之儀
織得蒲鞋無脚著，大雪漫山却伸脚。嬲人枉了三則語，傳家只用一字錯。至今兒孫滿天下，伸頭縮頸如鸛鶴。捩轉嘴面有商量，學得馬騎被馿撲。
雪峰真贊 李之儀
衮毬輸了一隻脚，答語失了一隻眼。却將兩隻殺人手，不妨撈蝦只摸蜆。踏翻船子月是誰，撞破烟樓如掣電。樹倒藤枯笑呵呵，春光更覺家家遍。
晦堂寶覺真贊 李之儀
不勉而中，不思而得。從容中道，是爲極則。胡來胡現，漢來漢現。隨所運用，莫非方便。在邇求遠，知深昧淺。頭上安頭，以口爲眼。以相而現，略無異同。一有所扣，則猶撞鐘。緣不我契，漫爾形容。稽首導師，如日方中。
李太白贊 李之儀
龍不可收，虎不可縛。矯矯世路，彼自清濁。醉遣脫靴，孰貴孰賤。弄月滄波，萬頃一綫。圖畫如好，雖曰糟粕。對之超然，鯨尾欲捉。
姑溪自贊  其一 李之儀
蒿目以遊千世，鐵心以踐其志。有時端委以即事，忽爾賣針而買醉，豈所謂逆行順行莫測者歟。蓋得之自是不得，是以聽天命而已。
姑溪自贊  其二 李之儀
偶乘扁舟，一日千里。若遇勝境，終年不移。故能屈御手調羹而親餉，命力士脫靴而不疑。予私淑諸人也，故欲與之同歸。鴉然于腮而不售，羊然遶領而猶癡。人固欲其售，爾謂之癡也，予方遊戲以隨時。
李伯時畫姑溪濯足圖贊 李之儀
濯余足兮寒泉，振余衣兮古丘。洞胸中之滯礙，眇雲散而水流。識此行之非禍，乃造物之予休。
董曼老畫姑溪贊 李之儀
野老形容，公子刷砑。謂俗則數珠掛于臂上，謂僧則髭鬚滿于頷下。以我爲牛則爲之牛，以我爲馬則爲之馬。不妨隨俗流通，何必分真辨假。
李伯時畫馬贊 李之儀
飲不以鼻，投不以趾。雖夢亦然，理自應爾。吾師東坡，嘗有是語。天機所同，惟伯時父。東坡形容，伯時位置。曹韓少陵，俱落第二。吾私淑諸，限隔九泉。筆頭落處，幾至潸然。
送戴道人 李之儀
懶將身世問窮通，邂逅僧軒一席同。已歎故家如墜葉，可堪白髮共飄蓬。冥搜固出能言外，妙用都歸指掌中。咫尺京師莫辭遠，有雲何患不乘風。
賞花亭致語口號 李之儀
綠陰初合燕歸來，煮酒新嘗換撥醅。不獨江山想王謝，須知賓客盡鄒枚。十分歡意休教剩，萬斛愁心亦自開。倒載任他路人笑，更將何處作春臺。
還俗道士 李之儀
聞道華陽客，儒衣謁紫微。舊山連藥賣，孤鶴带雲歸。柳市名猶在，桃源夢已稀。還家見鷗鳥，應愧背船飛。
詩一首 李之儀
美人在時花滿堂，美人去後留空牀。牀上繡衾閑不寢，至今三載猶餘香。香亦竟不滅，人亦竟不來。相思復相憶，白露濕蒼苔。
存目  其一 李之儀
詩題：立秋日書唐行成扇首句：自古逢秋悲寂寥。
存目  其二 李之儀
詩題：偶題（其二）首句：洛陽城裏見秋風。
白玉泉酒遺李端叔 賈朝奉
第一荆州白玉泉，蘭舟載與酒中仙。且須捉住鯨魚尾，恐怕醉來騎上天。
賦秀遠堂 趙德孺
翰林李謫仙，埋骨青山下。平生愛此山，老去終不捨。放逐鵷鷺行，追隨雞黍社。文采今尚存，英風滿松檟。寥寥五百年，好尚世所寡。韓子荆州後，爲求襲良冶。乃祖當時輩，異代同瀟洒。結堂山之陽，真趣非少假。秀色來天外，遠勢包平野。烟嵐浮翠黛，攬之不容把。徜徉盤谷遊，屢請秣吾馬。時無謫仙人，登臨誰賦者。九原如可作，一奠招魂斝。
中隠庵 趙德孺
在昔避世賢，隠居豈自喜。甘守西山餓，清洗潁陽耳。一旦事高尚，萬古激貪鄙。孰謂樂山林，便可輕朝市。竊笑效顰人，不知捧心美。妄將凡庸姿，敢希明哲軌。盜此嘉遯名，紛若干時子。仕途指捷徑，矯僞汙青史。聖朝揚仄陋，采錄無遐邇。不遺下體葑，况乃中鄉芑。多士生此時，貧且賤焉恥。夢自傅巖來，獵從渭濱起。隠君聞此風，翻然烏可已。聊爲知者道，庶達名菴旨。
宮詞  其一 周彥質
正朝排仗謹天元，常服無令入禁閽。十樣冠裳五千襲，紫宸前殿對諸蕃。
宮詞  其二 周彥質
大內相連闢邇英，每延禁從侍談經。君王克謹持盈戒，無逸新書易畫屏。
宮詞  其三 周彥質
君王端的似唐虞，仁政天心若合符。不獨四方傳瑞牒，靈芝甘露滿皇都。
宮詞  其四 周彥質
聖主詞章盡典謨，宮嬪一一究詩書。如今轉覺西京陋，只說班家有婕妤。
宮詞  其五 周彥質
主上慈仁篤友于，二王恩眷古無如。外朝迥與班聯別，玉带仍令佩玉魚。
宮詞  其六 周彥質
聖人制作合天規，大晟初成按樂時。果見晴空鸞鶴舞，未饒當日鳳凰儀。
宮詞  其七 周彥質
聖主詞源湧巨瀾，恤民手詔月常頒。一回傳出驚新麗，多少詞臣愧汗顔。
宮詞  其八 周彥質
萬里封疆匝普天，君王神武不開邊。河西房下文書少，樞府經年罷密宣。
宮詞  其九 周彥質
聖主威聲懾四溟，洮湟鄯廓指呼平。如今都護無公事，但奏諸藩進奉名。
宮詞  其一○ 周彥質
四海豐登五緯明，君王高拱守盈成。詞臣合進烝崧頌，更向何年詠太平。
宮詞  其一一 周彥質
五雲樓闕聳天顔，龍燭交光萬壽山。縹緲祥風來帝所，御香時得到人間。
宮詞  其一二 周彥質
稀微斜照影鼇山，黼座高臨縹緲間。共祝吾皇千萬壽，年年華闕覲天顔。
宮詞  其一三 周彥質
太一元宵駕幸初，喧闐絲管擁鑾輿。主家夾道金車駐，步障徐開奏起居。
宮詞  其一四 周彥質
聖主憂勤盡至仁，玉鑪清夜拱星辰。誰知漏永虔祈處，不爲皇躬只爲民。
宮詞  其一五 周彥質
元宵鼓吹滿嚴城，萬燭熒煌御駕行。纔入端門回鳳輦，兩軍游藝一齊呈。
宮詞  其一六 周彥質
洛陽花使款銀臺，魏紫姚黄次第來。調護須知青帝力，進呈方是十分開。
宮詞  其一七 周彥質
聖主憂民手詔書，頒宣經月罕嘗虛。周旋曲盡斯民瘼，遠使觀風未必知。
宮詞  其一八 周彥質
華封獻祝協休祥，已見詵詵十七王。宗德祖公鍾聖世，子孫千億正蕃昌。
宮詞  其一九 周彥質
千官班列未央宮，稱賀鹽池課復充。助順固知天地力，由來威斷自宸衷。
宮詞  其二○ 周彥質
宮嬪春晝步庭前，曲砌輕風𨍽柳綿。二十四番花信後，融怡還作困人天。
宮詞  其二一 周彥質
文思主吏籍通閨，逐節供須各品題。知是禁園挑菜日，雕牀十扛進金篦。
宮詞  其二二 周彥質
君王博學古無如，羲獻奇蹤購得初。裁處萬機無一事，睿思深殿自臨書。
宮詞  其二三 周彥質
吾君友愛古難方，棣萼深情不暫忘。求得萬機休暇日，披香深殿燕親王。
宮詞  其二四 周彥質
未明冠佩集龍樓，上宰貂蟬導冕旒。羌虜歡呼瞻盛禮，躬迎八寶受天休。
宮詞  其二五 周彥質
初陞直筆喜遷官，妙札何曾數彩鸞。莫謂纖纖持管弱，風雷雨露在毫端。
宮詞  其二六 周彥質
繡襟金鈎玉軸斜，宮娥當殿奏琵琶。急彈犀撥如飛電，端不輕侵御畫花。
宮詞  其二七 周彥質
新拜賢妃國媛才，穹崇品秩視三台。捧麻入謝天恩後，院院嬪嬙展賀來。
宮詞  其二八 周彥質
後苑繁花間綠楊，龍樓輝赫縷金裝。遙知黼座登臨處，欄楯狻猊盡吐香。
宮詞  其二九 周彥質
翠弁仙衣下玉廊，修真宮女夜焚香。舒徐有月隨蓮步，綽約無人見靚妝。
宮詞  其三○ 周彥質
詔許珠璣飾珥鈿，遐方翡翠貢都捐。九重一語天恩博，億萬珍禽性命全。
宮詞  其三一 周彥質
神都三月盛風光，修禊宮中樂事長。銀字笙簧隨步輦，相將曲水侍流觴。
宮詞  其三二 周彥質
春晝陰添一倍長，鞦韆娛樂集嬪嬙。綵繒畫板高高送，來去隨風散異香。
宮詞  其三三 周彥質
櫻桃初進綠筠籠，蜜酪隨供綵帕蒙。靸面金盤五十隻，傳宣先賜二王宮。
宮詞  其三四 周彥質
聖主儀刑自智臨，嬪嬙博古趣何深。金虬香裏芸窗靜，滿几詩書一弄琴。
宮詞  其三五 周彥質
祝應多男屬聖君，詞臣常備洗兒文。高禖喜燕排旬有，包子紅綃疊日分。
宮詞  其三六 周彥質
春晴太液漾漪漣，柳綠花明艷冶天。十二欄干簾半捲，瑶津亭下按龍船。
宮詞  其三七 周彥質
宮閣春來樂事添，喜逢新燕入高簷。從今欲使營巢便，故遣終朝不下簾。
宮詞  其三八 周彥質
名園蹴遊稱春遊，近密宣呈技最優。當殿不教身背向，側中飛出足跟毬。
宮詞  其三九 周彥質
春晝宮娥睡足時，凭欄無語聽黄鸝。誰家按曲敲檀板，驚破林間自在啼。
宮詞  其四○ 周彥質
春晝宮娥直退遲，茶餘清話屢移時。困人天氣成濃睡，偶失鞦韆伴侶期。
宮詞  其四一 周彥質
端午茸花簇彩鸞，高標寶鑑縷金鞶。不宜夏景銷酥腕，似覺新來百索寬。
宮詞  其四二 周彥質
初夏清和晝漏長，酴醾高架映華堂。一枝斜插藍羅扇，摇動時時送好香。
宮詞  其四三 周彥質
朱夏炎炎晝漏長，迸珠亭下共流觴。清風寒韵侵肌冷，誰信宮中六月凉。
宮詞  其四四 周彥質
冰屏四合響流泉，白玉杯盤奉御筵。縱有炎蒸無處入，水晶宮闕會神仙。
宮詞  其四五 周彥質
荔子珍奇冠九垓，上林航海近移栽。絳囊玉顆如閩嶠，不用紅塵一騎來。
宮詞  其四六 周彥質
親蠶摘葉滿筠籠，機杼仍觀組織工。聖世后妃躬道化，儀刑無愧二南風。
宮詞  其四七 周彥質
便殿時時燕二王，吾君親睦似陶唐。寂寥棠棣留芳後，盛事應傳入雅章。
宮詞  其四八 周彥質
燕子安巢近上陽，慣聽深殿理絲簧。伊州入破喧轟鬧，不廢呢喃語畫梁。
宮詞  其四九 周彥質
碧玉崢嶸照座清，良工鎸斲亦難成。巫山雁蕩慚粗俗，銷得君王號勝瀛。
宮詞  其五○ 周彥質
君王錫慶自高天，禖燕宮庭每每傳。老㜮寶箱珠遍蹙，別收諸閣洗兒錢。
宮詞  其五一 周彥質
七夕宮娥設席祈，翠臺蓮燭靜交輝。綵樓逗曉蛛絲滿，女伴誰傳得巧歸。
宮詞  其五二 周彥質
郊庠已見詠臺萊，近密仍多著譔才。漢武得人何足道，內朝今亦盛鄒枚。
宮詞  其五三 周彥質
瑞竹亭亭近玉墀，初同一簳却分岐。已傳國史新圖籍，更得君王御制詩。
宮詞  其五四 周彥質
禁籞承平種植繁，枇杷荔子近移根。地祇應借東南候，養就甘香奉至尊。
宮詞  其五五 周彥質
桂魄初生出翠臺，玉人拜祝久徘徊。非唯月月長相見，更願重重喜慶來。
宮詞  其五六 周彥質
青唐隴拶覲神都，億萬天兵列路隅。三省樞臣合班對，進呈平旦受降圖。
宮詞  其五七 周彥質
烏巾裊脚錦袍襴，供奉新來進押班。從此便應閒日少，玉除輪日侍天顔。
宮詞  其五八 周彥質
瑞竹初生每覺長，分岐共簳出宮牆。普天無限成林地，故産皇家是吉祥。
宮詞  其五九 周彥質
內庭聳秀碧雲屏，冠絕羣峰最傑英。聖世瓌才終顯赫，嶙峋猶得賜佳名。
宮詞  其六○ 周彥質
瑶津亭榭俯池塘，芬馥氤氳雜衆芳。永晝和風一披拂，近城分得禁園香。
宮詞  其六一 周彥質
珠簾十二捲金鈎，萬里無雲桂魄浮。嘈雜笙簫半天響，瑶津亭上賞中秋。
宮詞  其六二 周彥質
振振皇族盛豪雄，籍慶天支自不同。宗學宏開崇教養，已多歆向出深宮。
宮詞  其六三 周彥質
資善諸王就傅初，常宣步輦按觀書。六宮準擬經由處，一一排門候起居。
宮詞  其六四 周彥質
集英賜第對天顔，頃刻藍袍翠一班。漫說禹門三級浪，魚龍只在指呼間。
宮詞  其六五 周彥質
唐帝惟珍陽羨茶，未嘗百草不開花。太平奉御窮佳異，建焙先春進露芽。
宮詞  其六六 周彥質
深院相過笑語同，選仙清樂得從容。由來本是桃源侶，常占三清最上宮。
宮詞  其六七 周彥質
召對詞臣幄殿華，密宣令草相公麻。黄庭詔下齊歡舞，望協羣工共歎嗟。
宮詞  其六八 周彥質
聖主邊謀過六奇，指蹤决勝率前知。深沉清禁傳三鼓，猶報金牌出睿思。
宮詞  其六九 周彥質
掖門放鑰響銅鐶，平曉傳催百辟班。垂拱殿前人肅靜，獨聞鶑語轉間關。
宮詞  其七○ 周彥質
地衣紅錦蹙盤鵰，羅袖飄香轉舞腰。清暇君王休務日，宣和深殿按仙韶。
宮詞  其七一 周彥質
深秋蕭爽十分凉，茱菊浮杯滿座香。百尺玉樓喧鼓吹，六宮思許醉重陽。
宮詞  其七二 周彥質
禁籞瑶津寶閣重，芳亭曲榭暗相通。汪洋太液澄清影，金碧丹青上下同。
宮詞  其七三 周彥質
聖學淵宏百世師，六宮薰習喜文詞。睿思傳出宸章麗，院院珠裝御製詩。
宮詞  其七四 周彥質
永晝宮娥聚笑嬉，小王初習起居儀。朱衫御史心聰慧，學得中庭贊對詞。
宮詞  其七五 周彥質
永晝嬪嬙小燕闌，投壺雅戲集清歡。衆中最覺天機巧，平送筠籌覓倚干。
宮詞  其七六 周彥質
象戲宮娥共雅歡，團團犀玉布牙盤。蹉車避馬尋常事，却是隄防疊砲難。
宮詞  其七七 周彥質
德自關雎樂善心，六宮漸染化風深。鼓琴擘阮非凡好，爲有淳和太古音。
宮詞  其七八 周彥質
庭試初宣進士班，玉階咫尺覲天顔。畫廊兩畔楸花發，時遞清香筆硯間。
宮詞  其七九 周彥質
按樂清宵女伴同，和諧仙韵出深宮。尋腔理得新翻曲，月上龍樓第一重。
宮詞  其八○ 周彥質
太平天子絕畋遊，結束宮娥馬打毬。韶樂引來花錦隊，男兒跪拜謝頭籌。
宮詞  其八一 周彥質
開鑪佳節乍寒朝，近侍班聯衣錦朝。獸炭香新金鴨暖，珠簾龍幕按簫韶。
宮詞  其八二 周彥質
瑞香圓結異凡叢，天幸移根植禁中。露浥清香來御榻，玉牌題作錦薰籠。
宮詞  其八三 周彥質
錦裀方窄簇花毬，羯鼓瓊臺七寶鈎。共按昇平新製曲，不同簫索打梁州。
宮詞  其八四 周彥質
白玉鎸成十六牌，禁宮方響古無偕。非唯韵出簫竽上，仍是音參律呂諧。
宮詞  其八五 周彥質
上直歸來日未晡，宮嬪相與戲摴蒲。驀關渡塹尋常彩，無奈時時擲雉盧。
宮詞  其八六 周彥質
三衛千官侍冕旒，君王郊祀款圓丘。彩棚夾路瞻天表，一半珠簾上玉鈎。
宮詞  其八七 周彥質
慶成大禮御端門，肅肅千官拱至尊。高捧金雞宣霈澤，兩班歡舞荷天恩。
宮詞  其八八 周彥質
聰俊宮娥妙奕棋，每虞宣喚各窮奇。更闌自覆忘憂局，好著長防敵手知。
宮詞  其八九 周彥質
臘後寒梅蕊弄黄，金瓶叢插貯蘭房。已供闔座清香滿，更得臨鸞學晚妝。
宮詞  其九○ 周彥質
踴躍新羈已過關，未高生怕別人盤。到窩路數無多擲，急滿須防將馬闌。
宮詞  其九一 周彥質
冬候寒威凜未央，初欣至日乍迎長。退朝一曲昇平樂，共進新陽萬壽觴。
宮詞  其九二 周彥質
感古梅妝範樣殊，折梅特地試妝梳。薄施紅粉臨鸞鑑，却是梅花迥不如。
宮詞  其九三 周彥質
五雲宮闕鬰岧嶢，尤稱濛濛瑞雪飄。中使到來東上閣，傳宣初放紫宸朝。
宮詞  其九四 周彥質
二月春宮折杏花，垂梢繁蕊鬧交加。折來已覺柔枝重，插向搔頭寶髻斜。
宮詞  其九五 周彥質
丹青御筆趣尤深，不許流傳到翰林。乞得睿思全幅軸，寶藏端勝滿籝金。
宮詞  其九六 周彥質
女冠新觀近西清，玉宇幽奇稱道情。宮禁沉沉銀漏永，好風時送步虛聲。
宮詞  其九七 周彥質
碧蘆方沼水潺潺，疊石嵯峨翠靄間。不謂九重宮禁裏，忽逢江國好溪山。
宮詞  其九八 周彥質
綵架清陰接鳳樓，分班左右各朋儔。就中最得拋梭便，不礙珠門紫繡毬。
宮詞  其九九 周彥質
樓殿亭臺處處通，花光柳色共溟濛。苑東即出橫門道，已覺仙凡路不同。
宮詞  其一○○ 周彥質
分引天源入禁城，御溝縈繞六宮行。寒聲碧甃淙淙急，流到人間分外清。
寄子弟 周諝
浪有虛名落世間，自慚無實骨毛寒。未年三十身先倦，纔得一官心已闌。卜宅擬尋栽藥圃，買田宜近釣魚灘。他年子弟重相見，藜杖蓑衣筍籜冠。
絕句  其一 關澥
野艇歸時蒲葉雨，繰車鳴處楝花風。江南舊日經行地，盡在于今醉夢中。
絕句  其二 關澥
寺官官小未朝參，紅日半竿春睡酣。爲報鄰雞莫驚起，且容歸夢到江南。
遊九鎖 關澥
山下寒流咽細泉，曉林浮日自生烟。九峰密鎖疑無路，五洞潛通別有天。羽客依山多得道，昔人涉海謾求仙。我來要學棲真事，願借孤雲一榻眠。
五洩山 曾諤
五洩高寒插太清，銀河垂地落天聲。玉虹貫日晴空見，驄馬翻瓢白晝傾。作賦曾聞誇雁蕩，乘槎應可到蓬瀛。何當一比乖龍起，手挽商霖洗甲兵。
次韵趙仲美表弟西齋自遣 曾旼
謫守凄凉卧郡齋，夫君失意偶同來。海邊故國渺何許，城上新樓空幾回。寧羨一囊供鶴料，會看千里躍龍媒。清吟未免縈機慮，只恐飛鷗便見猜。
統軍池 曾旼
長山謾刻金芝頌，宮相空吟石竹詩。事往歲深無處問，北園唯見孟家池。
遊九鎖 曾旼
山勢盤紆是幾重，溪行亂石水溶溶。東西路口分雙洞，蒼翠羣中起一峰。石上仙翁留去跡，壁間羽客有吟蹤。夜分不是紅塵境，清夢回時曉殿鐘。
呈同院諸公  其一 柳子文
鄧子知名久，秋闈得暫依。論文虛以往，講道實而歸。得句賡酬數，忘言笑語稀。自慚初學步，魚目混珠璣。
呈同院諸公  其二 柳子文
刻意長沙客，編書近隙光。朝方登廟器，時可咏山梁。未用嘲經笥，端宜號智囊。頗聞窮史學，猶想見三長。
呈同院諸公  其三 柳子文
官輟蓬萊直，身從帝所回。文章孔庭奧，事業傅巖隈。多士朝廷念，諸公殿閣來。英雄須入彀，應有濟川才。
秋日同文館  其一 柳子文
磊落羣英集，崢嶸逸氣齊。捷機聞墮竈，妙論及交梨。庭木何年植，窗塵異域題。獨憐車馬散，寒月滿宮閨。
秋日同文館  其二 柳子文
懶散江湖客，秋深念滌場。端宜返田里，安敢論文章。山塢橙應熟，霜籬菊正香。行歸招隠客，鼓腹詠時康。
秋日同文館  其三 柳子文
國器來金馬，儒冠萃木鷄。勝心爭逐北，銳氣鼓爭西。海嶠鵬程息，春風雁塔題。應思連夜雨，車馬六街泥。
未試即事雜書  其一 柳子文
虛廊空白月，燈火閉重闈。思苦詩難繼，更長夢易歸。徒勞爭墨榜，須信有朱衣。萬事前期定，升沉不爾違。
未試即事雜書  其二 柳子文
一一聽宮徵，銖銖較短長。品題分玉石，得失異炎凉。中的非無術，知音豈易忘。魚龍頭角老，變化更何方。
未試即事雜書  其三 柳子文
萬戶爭看榜，三年此一開。異時千載遇，此日四方來。價重連城璧，珍逾羽化杯。山梁欣有獲，置網豈須媒。
呈同院後至諸公 柳子文
秋日同文館，中官押入回。西風初雨後，明月爲人來。藻鑒憑君許，賡歌媿我陪。相逢已忘寢，坐見斗移魁。
初入試院 柳子文
跫然雖復喜斯行，開豁拘懷頼俊英。上國擢材初改轍，衆心督戰亦乘城。何時奏籍瞻霜簡，且復安眠聽雨聲。異日尚容休沐會，未慚相約太癯生。
試院即事呈諸公 柳子文
高談初喜聽懸河，未厭鄰房日夕過。蝴蝶乍迴塵外夢，蜘蛛看結雨中羅。銀袍較藝觀勍敵，玉帳收功聽凱歌。共是當年廷試客，鎖闈今日合如何。
再呈慎思諸公兼以言懷 柳子文
侵尋節物過秋風，何處鈞天燕鼓鐘。九日菊花聊一醉，五湖佳士偶相逢。挑燈款語時供笑，借紙聯詩且漫從。待得出闈應放意，百杯追逐興方濃。
次韵呈文潛學士同年 柳子文
才堪斗量君獨釜，年少登瀛脫塵土。重闈幾日鎖清秋，酬唱新篇亂如雨。讀書相逢十載前，君家酥酪和腐乳。分題吟思入風雲，得意還忘嘔心苦。晚將衰颯奉英游，漫記雪窗邀夜語。平生意氣杯酒間，我醉狂歌君起舞。即今頭白老青衫，但期教子應門戶。燕頷從君骨相殊，看君鼎食羅五俎。
次韵呈慎思學士 柳子文
咸韶濩武來何方，鏗鏘入耳安能忘。陽春蘭芷秋菊芳，金門詞客青袍郎。昭回下燭光焰長，深山大澤龍蛇蒼。浩歌激烈元非狂，正逢聖主開明堂。風煙關塞收旗槍，舞干兩階臣戎羌。喋血拓境謀非臧，邊城夜行休齎糧。採詩不復嘲青岡，蛜蝛戢羽戍婦牀。移文北斗猿鶴傍，渥洼朱龍兩服驤。胥靡版築罷浚隍，白環楛矢貢篚裝。航海萬里風帆揚，邊圉膽落嗟唇亡。諸蕃入學願可償，槐花舉子促書囊。成均貢士賢登鄉，東門宣詔禮十行。我慚駑駘追驌驦，何敢望回不及商。毛遂未至空連房，頼有墨妙江都王。傳模共分此日光，驊騮綠驃兩耳黄。想見蹙踏披天香，坐覺暑退秋堂凉。拘攣齷齪漫引觴，門外烏兔雙飛翔。悠悠逝川東去央，故山魚鳥空相望。鄧侯意氣摩秋霜，朝吟百篇暮千章。駢羅經史貫列莊，落紙但見書吏忙。孔鸞羽儀各效祥，鄙夫不學空面牆。先饋不用驚五漿，烏號要須賁育張。
藜廳 余授
神僧曾西征，目覽江山異。深林植杖藜，他日成州治。
詩一首 余授
絕塞邛崍外，偏城越巂東。山含初夏雪，林偃夕陽風。地僻無參謁，民淳少訟爭。睡餘兵放教，衙退吏歸耕。
朱喬年尉公舉男往賀  其一 鄭安道
今宵湯餠會，滿座桂香來。圓月飛金鏡，流霞泛玉杯。渥洼元異種，丹穴豈凡胎。載路聲聞徹，祥光燭上台。
朱喬年尉公舉男往賀  其二 鄭安道
瑞氣靄南山，弧懸別墅間。此時誇降嶽，他日見探環。席敞籬花艷，樽浮竹葉斑。老夫歌既醉，拄杖月中還。
屏山草堂四詠 鷺洲釣月 周述
維揚喬木翰林家，底事投閒釣鷺沙。真隠每嫌勞物色，煙波深處足生涯。
屏山草堂四詠 天馬樵雲 周述
封事何如樂採薪，崚嶒石磴步堪馴。深林不識日昏曉，一任山隈卧白雲。
屏山草堂四詠 吳臯東作 周述
天設名區擁翠屏，草堂風度曉雞聲。年來不作繁華夢，飯犢郊原學耦耕。
屏山草堂四詠 月巖夜讀 周述
歸來築室月山傍，星斗長懸午夜光。清白流芳無別業，詩書堆滿竹方牀。
句 俞偉
笠澤漁帆翠葉輕，洞庭山色青螺小。
求落籍 周韶
隴上巢空歲月驚，忍看回首自梳翎。開籠若放雪衣女，長念觀音般若經。
送周韶落籍 胡楚
淡粧輕素鶴翎紅，移入朱闌便不同。應笑西園桃與李，强勻顔色待東風。
絕句 胡楚
不見當時丁令威，年來處處是相思。若將此恨同芳草，却恐青青有盡時。
獻張郎中 龍靚
天與羣芳十樣葩，獨分顔色不堪誇。牡丹芍藥人題徧，自分身如鼓子花。
送周韶落籍 龍靚
桃花流水本無塵，一落人間幾度春。解佩暫酬交甫意，濯纓還作武陵人。
遣興作偈 祖庵主
小鍋煮菜上蒸飯，菜熟飯香人正饑。一補饑瘡了無事，明朝依樣畫貓兒。
誦華嚴經 覺禪師
佛具無有生，而能示出生。法性如虛空，諸佛于中住。無住亦無知，處處皆見佛。
偈一首 覺禪師
家住孤峰頂，長年半掩門。自嗟身已老，活計付兒孫。
寄圜悟偈 覺禪師
出林依舊入蓬蒿，天網恢恢不可逃。誰信業緣無避處，回來不怕語聲高。
鍾山 王雱
當年睥睨此山阿，欲著紅樓貯綺羅。今日重來無一事，却騎羸馬下坡陀。
度關山 王雱
萬馬度關山，關山三尺雪。馬盡雪亦乾，沙飛石更裂。歸來三五騎，旌旗映雪滅。不見去時人，空流磧中血。
春懷 王雱
朝日上屋角，百鳥鳴不休。豈復辨名字，但聞鬧鉤輈。亂我讀書語，驚我夢寐游。彎弓彈使去，暫去還啾啾。彈十不得一，窮時來愈稠。投弓坐榻上，咄咄空自尤。時節使汝鳴，我何爲汝讎。
絕句  其一 王雱
一雙燕子語簾前，病客無憀盡日眠。開遍杏花人不見，滿庭輕雨綠如煙。
絕句  其二 王雱
霏微細雨不成泥，料峭輕寒透夾衣。處處園林皆有主，欲尋何地看春歸。
翠雲山 王雱
寺古無鄰家，千山抱虛碧。門開猿鳥路，殿鎖烟霞積。老木森回溪，飛湍自淙激。曾無車馬到，絕境閒今昔。逍遙賢大夫，肯此携佳客。鳴騶清曉來，歸時日常昃。不使訟庭空，誰能傲泉石。
詩一首 王雱
杜家園上好花時，尚有梅花三兩枝。日暮欲歸巖下宿，爲貪香雪故來遲。
句 王雱
君心莫厭頻歡樂，請看雲間日西入。
偈  其一 釋從悅
耳目一何清，端居幽谷裏。秋風入古松，秋月生寒水。衲僧於此更求真，兩箇猢猻垂四尾。
偈  其二 釋從悅
常居物外度清時，牛上橫將竹笛吹。一曲自幽山自綠，此情不與白雲知。
偈  其三 釋從悅
無法亦無心，無心復何捨。要真盡屬真，要假全歸假。平地上行船，虛空裏走馬。九年面壁人，有口還如啞。
偈  其四 釋從悅
夜夜抱佛眠，朝朝還共起。起坐鎮相隨，語默同居止。欲識佛去處，祇這語聲是。
辭衆偈 釋從悅
四十有八，聖凡盡殺。不是英雄，龍安路滑。
罷雁門令後作 黄炎
獻議條陳十五事，輸錢歲減二千緡。備員出宰當求瘼，忤旨監司竟累身。
贈靈岩元長老 梁彥深
高僧升座息塵埃，萬慮都忘智眼開。今日□□□□□，□知宿世有緣來。
巾山廣軒 何執中
曲檻小欄干，登臨咫尺間。望隨流水遠，高共白雲閑。亭栢僧歸路，江楓客渡灣。覺來生羽翼，疑是夢中還。
題壽師塔南軒 何執中
焚修六七齡，內外已圓成。教相論因果，冥心契死生。紙窗應自白，花砌本無情。燕坐觀浮世，誰非走利名。
句 何執中
香山寂寂聽因緣。
北斗岐山 陳次升
土精成石石成星，屈曲安排天北形。自是山遊玩物者，依稀信步踏蒼冥。
送程給事知越州 吳安持
嶺表騷然避賊鋒，番禺當此每從容。故知封豕非無意，自是金城不可攻。海嶠百年忻受賜，承明三接正酬庸。山陰豈足勞公久，能活千人尚有封。
駕幸太學倡和 吳安持
翰林墨客奏封章，天子欣然幸國庠。綵仗六龍初擁路，青衿三舍已重修。隆儒共慶賢堯舜，訪道誰知應帝王。附鳳騫淵皆法從，獨慚由也亦升堂。
留題贈靈巖鑒公禪師 張會宗
人中令德居高地，天下精藍占好山。四絕名標清世上，十方僧聚白雲間。二龍珠照看經靜，雙鶴泉供洗鉢閒。早晚利榮韁鎖脫，性通三教叩禪關。
題通雲亭 王孝先
小亭高古占城闉，地迥全無一點塵。時有行雲自來去，晚來施雨欲留人。
贈佛印禪師 韓宗古
雲居古道場，縹緲若化土。西有卧龍洞，傳聞結庵住。曉日射寒巖，翠光入窗戶。
送程給事知越州 韓宗古
東渡吳江景氣清，拂雲樓閣會稽城。乍辭青瑣雙旌擁，重駕朱轓駟馬迎。應笑買臣夸郡邸，還同嚴助厭承明。茂林脩竹山陰地，何日陪公載酒行。
和孔司封題蓬萊閣 孫昌齡
突兀軒楹氣象豪，使君携客共遊遨。坐來面揖湖山勝，行處深騰日月高。隠約壺中露蓬島，分明海上涌金鼇。宜酬絕景頻吟醉，况是東南暫擁旄。
句 孫昌齡
白狼去後桑田出，仙女昇來洞府閑。
句 張佑
蟹黄鹽滿箸，熊白軟加籩。
大觀二年戊子三月二十九日請假祀墳和族人升之韵 陽孝本
連日陰雲拂曉開，歡聲九族一時來。江山奇秀渾如畫，鼓樂喧闐却似雷。三爵香醪澆故壠，滿天春色絕纖埃。自從菲德叨榮甚，八行初從帝里來。
步韵奉酬林郡守二首  其一 陽孝本
六槐何日起商巖，未許蟠龍卧碧潭。天下蒼生還有待，郡中善政却無慚。錦囊珠玉成咳唾，綺席風雲出笑談。千載通天蒙品藻，恐教虛譽滿江南。
步韵奉酬林郡守二首  其二 陽孝本
家世中條舊素貧，塵編堆積漫繽紛。未甘末俗成虛老，却笑勞生漫逐群。爲愛嚴陵灘上月，還思巢父嶺頭雲。閭閻莫怪衡門陋，旌節曾來有使君。
敷淺原見桃花 劉次莊
桃花雨過碎紅飛，半逐溪流半染泥。何處飛來雙燕子，一時銜在畫梁西。
塵土黄 劉次莊
翠眉連娟舞袖長，春風自對理容妝。染絲繡作雙鴛鴦，欲飛不飛在羅裳。耳中明月珠，肘後錦香囊。憑高欲有寄，所寄在遠方。追風還君立路傍，豈不有地能相當，請著一鞭塵土黄。
塵土黄 譯 劉次莊
妾本倡家子，笄鬟擅容止。名隸倡籍中，生倡即倡死。物勢本從權，情恩亦遂遷。一朝官長怒，獨抱錦衾眠。日暮倚高樓，青絲繫白馬。豈不謝慇懃，汪汪淚盈把。萬感自有因，無容遽相親。請君促金勒，妾願看飛塵。
塵土黄 箋 劉次莊
春臺女兒似紅玉，曾奉當筵柘枝曲。舞成早自得癡名，更傍春風情不足。客携黄金欲有贈，多在鄰家賭雙陸。近從新官作顔面，祇得低心隨所欲。自知久去非所安，夜半東門車特碌。秀闕芙蓉潭畔起，每向波間得雙鯉。水流却上大應難，惟有孤懷似潭水。一騎翩翩錦臂鞲，紅羅百丈作纏頭。爲言聞得琵琶怨，當門下馬欲登樓。莫登樓，君馬駭。無限朱簾薰好香，城北城南無一瞬。
江神詞 劉次莊
髻插幽蘭花，手把菖蒲葉。漁郎偷語人，云是江神妾。江神昨日鼓雲濤，開帆拍天上千艘。吳洲女兒弄春水，浪濕船頭紅綿袍。
王昭君 劉次莊
斂袂出明光，琵琶道路長。初聞胡騎語，未解漢宮妝。薄命隨塵土，元功屬廟堂。蛾眉如有用，慚媿羽林郎。
醉眠亭 晁端稟
吏部甕閒眠，先生窗下卧。夜偷綠醑飲，晝喜清風過。人爲清風快於酒，擺落煩襟洗塵垢。吾知醉寢勝閑睡，可以寄天真兮忘世累。溝瀆超江漢，幕席視天地。蝴蝶不知緣變化，黄粱未熟虛營利。從來閑處得閑樂，何者功成與名遂。隴西夫子稱世賢，世家自是酒中仙。作亭占得松陵地，東坡名之爲醉眠。醉復眠兮眠復醉，頤養鄒軻浩然氣。賢人爲濁聖人清，昏昏夢寐都忘形。花影滿身猶未覺，竹風吹面不知醒。憶昔樂天貪醉吟，吟哦未免勞其心。不如醉睡了無事，其樂陶陶得趣深。我身走塵埃，羈鞅殊未息。有所思兮在高軒，欲往從之路艱塞。無緣一榻同醉眠，空禿千毫揮醉筆。
琅邪山 晁端稟
琅邪山色連雲綠，煙樹參差裹巖谷。幽香爛熳四時花，翠影交加萬竿竹。
清風亭 晁端稟
物外林泉靜，閑中日月長。清風颯然至，可以傲羲皇。
翠微亭 晁端稟
曉風吹落秋泉聲，夜雨洗出秋山色。上有樓臺深翠微，可惜丹青圖不得。
無心亭 晁端稟
地與市朝遠，雲藏山水深。長令有心者，到此自無心。
雙井敝廬之東得勝地一區長林巨麓危峰四環泉甘土肥可以結茅菴居是在寅山之頦命曰寅菴喜成四詩遠寄魯直可同魏都士人共和之  其一 黄大臨
一溪婉婉如平篆，四野青青似畫圖。阮客放船迷洞府，化人携袂到清都。山中安用名丞相，天下於今得廣居。我即其間構宮室，預愁帝夢有華胥。
雙井敝廬之東得勝地一區長林巨麓危峰四環泉甘土肥可以結茅菴居是在寅山之頦命曰寅菴喜成四詩遠寄魯直可同魏都士人共和之  其二 黄大臨
山前有路到華胥，下即乾坤極海隅。西接洞庭開曉楚，東傾彭蠡浸晴吳。四時更代觀形化，萬物推移見尾閭。此世人人少閑暇，每携樽酒自看書。
雙井敝廬之東得勝地一區長林巨麓危峰四環泉甘土肥可以結茅菴居是在寅山之頦命曰寅菴喜成四詩遠寄魯直可同魏都士人共和之  其三 黄大臨
手把齊民種蒔書，莎衫臺笠事耘鋤。夏栽醉竹餘千个，春糞辰瓜滿百區。早秫旋舂嘗麴藥，新粱炊熟自樵蘇。日西杖屨行山口，招得鄰丁作飲徒。
雙井敝廬之東得勝地一區長林巨麓危峰四環泉甘土肥可以結茅菴居是在寅山之頦命曰寅菴喜成四詩遠寄魯直可同魏都士人共和之  其四 黄大臨
招得鄰丁作飲徒，山家肴蔬蓋胥疏。就根煨笋連黄籜，和蒂栽瓜带綠鬚。羹熟澤中親射雁，膾成溪上自罾魚。遠懷羊仲荒三徑，能似林間今日無。
奉寄子由 黄大臨
鐘鼎功名淹管庫，朝廷翰墨寫風煙。遙知道院頗岑寂，定是壺中第幾天。歷下笑談漫一夢，江南消息又餘年。動心忍性非無意，吏部如今信大顛。
題哥羅驛竹枝詞 黄大臨
尺五攀天天慘顔，鹽煙溪瘴鎖諸蠻。平生夢亦未嘗處，聞有鴉飛不到山。風黑馬嘶馿瘦嶺，日黄人度鬼門關。黔南此去無多遠，想在夕陽猿嘯間。
留別 黄大臨
桄榔笋白映玉箸，椰子酒清宜具觴。市井衣裘半夷夏，陰晴朝暮變炎凉。莫推月色共千里，不寄江南書一行。無頼笳聲上雲漢，曉來偏繞九回腸。
入萍鄉道中 黄大臨
路入前村信馬行，野花香好不知名。官卑無補公家事，時向田家問耦耕。
句  其一 黄大臨
南山占相去，方石爲誰存。
句  其二 黄大臨
虎子養溪魚。
句  其三 黄大臨
急雪鶺鴒相並影，驚風鴻雁不成行。
古詩二首上蘇子瞻  其一 黄庭堅
江梅有佳實，託根桃李場。桃李終不言，朝露借恩光。孤芳忌皎潔，冰雪空自香。古來和鼎實，此物升廟廊。歲月坐成晚，烟雨青已黄。得升桃李盤，以遠初見嘗。終然不可口，擲置官道傍。但使本根在，棄捐果何傷。
古詩二首上蘇子瞻  其二 黄庭堅
青松出澗壑，十里聞風聲。上有百尺絲，下有千歲苓。自性得久要，爲人制頹齡。小草有遠志，相依在平生。醫和不並世，深根且固蒂。人言可醫國，可用太早計。小大材則殊，氣味固相似。
醇道得蛤蜊復索舜泉舜泉已酌盡官醖不堪不敢送 黄庭堅
青州從事難再得，牆底數樽猶未眠。商略督郵風味惡，不堪持到蛤蜊前。
次韵王穉川客舍二首  其一 黄庭堅
五更歸夢常苦短，一寸客愁無奈多。慈母每占烏鵲喜，家人應賦扊扅歌。
次韵王穉川客舍二首  其二 黄庭堅
身如病鶴翅翎短，心似亂絲頭緒多。此曲朱門歌不得，湖南湖北竹枝歌。
欵乃歌二章戲王穉川  其一 黄庭堅
花上盈盈人不歸，棗下纂纂實已垂。臘雪在時聽馬嘶，長安城中花片飛。
欵乃歌二章戲王穉川  其二 黄庭堅
從師學道魚千里，蓋世成功黍一炊。日日倚門人不見，看盡林烏反哺兒。
詠史呈徐仲車 黄庭堅
諸葛見益州，釋耒答三顧。川流恨未平，武功原上路。杜微對諸葛，輿致但求去。傾心倚經綸，坐上漫書疏。白鷗渺蒹葭，霜鶻在指呼。借問諸葛公，如何迎主簿。
宿舊彭澤懷陶令 黄庭堅
潛魚願深渺，淵明無由逃。彭澤當此時，沈冥一世豪。司馬寒如灰，禮樂卯金刀。歲晚以字行，更始號元亮。凄其望諸葛，骯髒猶漢相。時無益州牧，指揮用諸將。平生本朝心，歲月閱江浪。空餘詩語工，落筆九天上。向來非無人，此友獨可尚。屬予剛制酒，無用酌杯盎。欲招千載魂，斯文或宜當。
題山谷石牛洞 黄庭堅
司命無心播物，祖師有記傳衣。白雲橫而不度，高鳥倦而猶飛。
題灊峰閣 黄庭堅
徐老海棠巢上，王翁主簿峰菴。梅蘤破顔冰雪，綠叢不見黄甘。
次韵公擇舅 黄庭堅
昨夢黄粱半熟，立談白璧一雙。驚鹿要須野草，鳴鷗本願秋江。
贛上食蓮有感 黄庭堅
蓮實大如指，分甘念母慈。共房頭𧥄𧥄，更深兄弟思。實中有幺荷，拳如小兒手。令我憶衆雛，迎門索梨棗。蓮心正自苦，食苦何能甘。甘餐恐腊毒，素食則懷慙。蓮生淤泥中，不與泥同調。食蓮誰不甘，知味良獨少。吾家雙井塘，十里秋風香。安得同袍子，歸製芙蓉裳。
秋思寄子由 黄庭堅
黄落山川知晚秋，小蟲催女獻功裘。老松閱世卧雲壑，挽著滄江無萬牛。
贈別李次翁 黄庭堅
利欲薰心，隨人翕張。國好駿馬，盡爲王良。不有德人，俗無津梁。德人天遊，秋月寒江。映徹萬物，玲瓏八窗。于愛欲泥，如蓮生塘。處水超然，出泥而香。孔竅穿穴，明冰其相。維乃根華，其本含光。大雅次翁，用心不忘。日問月學，旅人念鄉。能如斯蓮，汔可小康。在俗行李，密密堂堂。觀物慈哀，涖民愛莊。成功萬年，付之面牆。草衣石質，與世低昂。
演雅 黄庭堅
桑蠶作繭自纏裹，蛛蝥結網工遮邏。燕無居舍經始忙，蝶爲風光勾引破。老鶬銜石宿水飲，穉蜂趨衙供蜜課。鵲傳吉語安得閒，雞催晨興不敢卧。氣陵千里蠅附驥，枉過一生蟻旋磨。蝨聞湯沸尚血食，雀喜宮成自相賀。晴天振羽樂蜉蝣，空穴祝兒成蜾蠃。蛣蜣轉丸賤蘇合，飛蛾赴燭甘死禍。井邊蠹李螬苦肥，枝頭飲露蟬常餓。天螻伏隙錄人語，射工含沙須影過。訓狐啄屋真行怪，蠨蛸報喜太多可。鸕鷀密伺魚蝦便，白鷺不禁塵土涴。絡緯何嘗省機織，布穀未應勤種播。五技鼯鼠笑鳩拙，百足馬蚿憐鼈跛。老蚌胎中珠是賊，醯雞甕裏天幾大。螳螂當轍恃長臂，熠燿宵行矜照火。提壺猶能勸沽酒，黄口只知貪飯顆。伯勞饒舌世不問，鸚鵡纔言便關鏁。春蛙夏蜩更嘈雜，土蚓壁蟫何碎瑣。江南野水碧于天，中有白鷗閒似我。
戲和答禽語 黄庭堅
南村北村雨一犁，新婦餉姑翁哺兒。田中啼鳥自四時，催人脫袴著新衣。著新替舊亦不惡，去年租重無袴著。
贈鄭交 黄庭堅
高居大士是龍象，草堂丈人非熊羆。不逢壞衲乞香飯，唯見白頭垂釣絲。鴛鴦終日愛水鏡，菡萏晚風彫舞衣。開徑老禪來煮茗，還尋密竹逕中歸。
平陰張澄居士隠處三詩 仁亭 黄庭堅
無心經世網，有道藏丘山。養生息天黥，藝木印歲寒。德人牆九仞，强學窺一斑。張侯大雅質，結髮闖儒關。奇贏或諧偶，老大嘗艱難。築亭上雲雨，日月轉朱欄。牀敷聽萬籟，我家頗寬閒。牧牛有坦途，亡羊自多端。市聲鏖午枕，常以此心觀。
平陰張澄居士隠處三詩 復庵 黄庭堅
舂糧出求仁，行李彌宇宙。久客渺愁人，馬饑僕夫瘦。歸來一丘中，萬事不改舊。禾黍鋤其驕，牛羊鞭在後。隠几天籟寒，六鑿忽通透。
平陰張澄居士隠處三詩 亨泉 黄庭堅
水德通萬物，發源會時亨。伏坎非心願，成川且意行。栖遲林丘下，欲濯無塵纓。杖藜逢載酒，一瓢酌餘清。
留王郎 黄庭堅
河外吹沙塵，江南水無津。骨肉常萬里，寄聲何由頻。我隨簡書來，顧影將一身。留我左右手，奉承白頭親。小邦王事略，蟲鳥聲無人。王甥解鞍馬，夜語雞喚晨。母慈家人肥，女惠男垂紳。有田爲酒事，豚韭及秋春。生涯得如此，舊學更光新。索去何草草，小留慰艱勤。百年才一炊，六籍經幾秦。要知胸中有，不與迹同陳。郢人懷妙質，聊欲運吾斤。
送王郎 黄庭堅
酌君以蒲城桑落之酒，泛君以湘纍秋菊之英。贈君以黟川點漆之墨，送君以陽關墮淚之聲。酒澆胸次之壘塊，菊制短世之頹齡。墨以傳萬古文章之印，歌以寫一家兄弟之情。江山千里俱頭白，骨肉十年終眼青。連牀夜語雞戒曉，書囊無底談未了。有功翰墨乃如此，何恨遠別音書少。炊沙作糜終不飽，鏤冰文章費工巧。要須心地收汗馬，孔孟行世日杲杲。有弟有弟力持家，婦能養姑供珍鮭。兒大詩禮女絲麻，公但讀書煮春茶。
次韵劉景文登鄴王臺見思五首  其一 黄庭堅
黄濁歸大壑，漣漪遶重城。西風一橫笛，金氣與高明。歸鴉度晚景，落雁带邊聲。平生知音處，別離空復情。
次韵劉景文登鄴王臺見思五首  其二 黄庭堅
舊時劉子政，憔悴鄴王城。把筆已頭白，見書猶眼明。平原秋樹色，沙麓暮鐘聲。歸雁南飛盡，無因寄此情。
次韵劉景文登鄴王臺見思五首  其三 黄庭堅
繫匏兩相憶，極目十餘城。積潦干斗極，山河皆夜明。白璧按劍起，朱絃流水聲。乖逢四時爾，木石了無情。
次韵劉景文登鄴王臺見思五首  其四 黄庭堅
茗花浮曾坑，酒泛酌宜城。路尋西九曲，人似漢三明。千戶非無相，五言空有聲。何時郭池晚，照影寫閒情。
次韵劉景文登鄴王臺見思五首  其五 黄庭堅
公詩如美色，未嫁已傾城。嫁作蕩子婦，寒機泣到明。綠琴蛛網徧，絃絕不成聲。想見鴟夷子，江湖萬里情。
次韵吳宣義三徑懷友 黄庭堅
佳眠未知曉，屋角聞晴哢。萬事頗忘懷，猶牽故人夢。采蘭秋蓬深，汲井短綆凍。起看冥飛鴻，乃見天宇空。甚念故人寒，誰省機與綜。在者天一方，日月老賓送。往者不可言，古柏守翁仲。
送劉季展從軍雁門二首  其一 黄庭堅
劉郎才力耐百戰，蒼鷹下韝秋未晚。千里荷戈防犬羊，十年讀書厭藜莧。試尋北産汗血駒，莫殺南飛寄書雁。人生有祿親白頭，可能一日無甘饌。
送劉季展從軍雁門二首  其二 黄庭堅
石趺谷中玉子瘦，金剛窟前藥草肥。仙家耕耘成白璧，道人煮掘起風痱。絳囊璀璨思盈斗，竹畚香甘要百圍。到官莫道無來使，日日北風鴻雁歸。
題宛陵張待舉曲肱亭 黄庭堅
仲蔚蓬蒿宅，宣城詩句中。人賢忘巷陋，境勝失途窮。寒葅書萬卷，零亂剛直胸。偃蹇勳業外，嘯歌山水重。晨雞催不起，擁被聽松風。
寄裴仲謨 黄庭堅
交游二十年，義等親骨肉。風雨漂我巢，公亦未有屋。寄聲來問安，足音到空谷。我家輦轂下，薪桂炊白玉。在官與影俱，衣綻髮曲局。天機行日月，春事勤草木。念公篤行李，野飯中道宿。驚沙卷旍旗，烏尾城角謖。騷騷家治具，夫子且歸沐。作書寄後乘，爲我遣臣僕。起居太夫人，并問相與睦。
寄黄幾復 黄庭堅
我居北海君南海，寄雁傳書謝不能。桃李春風一杯酒，江湖夜雨十年燈。持家但有四立壁，治病不蘄三折肱。想得讀書頭已白，隔溪猿哭瘴溪藤。
神宗皇帝挽詞三首  其一 黄庭堅
文思昭日月，神武用雷霆。制作深垂統，憂勤減夢齡。孫謀開二聖，末命對三靈。今代誰班馬，能書汗簡青。
神宗皇帝挽詞三首  其二 黄庭堅
釣築收賢輔，天人與聖能。輝光唐六典，度越漢中興。百世神宗廟，千秋永裕陵。帝鄉無馬跡，空望白雲乘。
神宗皇帝挽詞三首  其三 黄庭堅
昔在基皇極，師臣論九疇。丘陵忽爲谷，天地不藏舟。河洛功無憾，幽燕策未收。嗣皇朝萬國，任姒正興周。
王文恭公挽詞二首  其一 黄庭堅
先皇憑玉几，末命寄元勳。賓日行黄道，攀髯上白雲。四時成歲律，五色補天文。不謂堂堂去，今爲馬鬣墳。
王文恭公挽詞二首  其二 黄庭堅
宥密深黄閣，光輝極上台。藏舟移夜壑，華屋落泉臺。雨紼誰爲挽，寒笳故作哀。傷心具瞻地，無復衮衣來。
謝送碾壑源揀芽 黄庭堅
矞雲從龍小蒼璧，元豐至今人未識。壑源包貢第一春，緗奩碾香供玉食。睿思殿東金井欄，甘露薦椀天開顔。橋山事嚴庀百局，補衮諸公省中宿。中人傳賜夜未央，雨露恩光照宮燭。右丞似是李元禮，好事風流有涇渭。肯憐天祿校書郎，親敕家庭遣分似。春風飽識大官羊，不慣腐儒湯餠腸。搜攪十年燈火讀，令我胸中書傳香。已戒應門老馬走，客來問字莫載酒。
以小團龍及半挺贈无咎并詩用前韵爲戲 黄庭堅
我持玄圭與蒼璧，以暗投人渠不識。城南窮巷有佳人，不索賓郎常晏食。赤銅茗椀雨斑斑，銀粟翻光解破顔。上有龍文下棋局，探囊贈君諾已宿。此物已是元豐春，先皇聖功調玉燭。晁子胸中開典禮，平生自期莘與渭。故用澆君磊隗胸，莫令鬢毛雪相似。曲几團蒲聽煮湯，煎成車聲繞羊腸。雞蘇胡麻留渴羌，不應亂我官焙香。肥如瓠壺鼻雷吼，幸君飲此勿飲酒。
和答外舅孫莘老 黄庭堅
西風挽不來，殘暑推不去。出門厭靴帽，稅駕喜巾屨。道山鄰日月，清樾深牖戶。同舍多望郎，閒官無窘步。少監巖壑姿，宿昔廊廟具。行趨補衮職，黼黻我王度。歸休飲熱客，觴豆愆調護。浩然養靈根，勿藥有神助。寄聲舊僚屬，訓詁及匕箸。尚憐費諫紙，玉唾灑新句。北焙碾玄璧，谷簾煮甘露。何時臨書几，剝芡談至暮。
次韵定國聞子由卧病績溪 黄庭堅
炎洲冬無冰，十月雷虺虺。及春瘧癘行，用人祭非鬼。巫師司民命，藥石不入市。溪弩潛發機，土風甚不美。蘇子卧江南，感歎中夜起。聞道病在牀，食魚不知旨。寒暑戰胸中，士窮有如此。此公天機深，爵祿心已死。養生遺形骸，觀妙得骨髓。后皇蒔嘉橘，中歲多成枳。佳人何時來，爲天啟玉齒。湔祓瘴霧姿，朝趨去天咫。諸公轉洪鈞，國器方薦砥。矢詩寫予心，莊語不加綺。
次韵子由績溪病起被召寄王定國 黄庭堅
種萱盈九畹，蘇子憂國病。炎蒸卧百戰，山立有餘勁。斯人廊廟器，不合從遠屏。江湖摇歸心，毛髮侵老境。艱難喜歸來，如晴月生嶺。仍懷阻歸舟，風水蛟鰐橫。補衮諫官能，用儒吾道盛。上書詆平津，蠹藁初記省。至今民社計，非事頰舌競。方來立本朝，獻納繼晨暝。人材包新舊，王度濟寬猛。必開曲突謀，滿慰傾耳聽。斯文呂與張，泉下亦蘇醒。天聰四門闢，國勢九鼎定。身得遭太平，分甘守閒冷。天津十年面，想見頎而整。何時及國門，休暇過煮茗。燒燈留夜語，鴻雁看對影。但恐張羅地，頗復多造請。維此禮部公，寒泉甃舊井。謫去久羸瓶，召還汲修綆。太任决齋宮，陛下天統慶。日月進亨衢，經緯寒耿耿。西走已和戎，南遷無哀郢。誰言兩逐臣，朝轡天街並。王子竄炎洲，萬死保軀命。還家頰故紅，信亦抱淵靜。稅屋待車音，掃門親帚柄。行當懷書傳，載酒求是正。端如嘗橄欖，苦過味方永。
次韵李之純少監惠硯 黄庭堅
黄公山下黄雞秋，持節恤刑曾少休。小人負弩得開道，掃葉張飲林巖幽。相傳有石非地産，列仙持來自羅浮。酒酣步出雲雨上，南撫方城西嵩丘。林端乃見石空洞，猛獸贔屭踞上頭。鳥道兔迒謀挽致，萬牛不動五丁愁。道家蓬萊見仙伯，我亦洗湔與清流。探囊贈研頗宜墨，近出黄山非遠求。乃知此山自才美，物欲致用當窮搜。迷邦故令成器晚，不琢元非匠石羞。
送舅氏野夫之宣城二首  其一 黄庭堅
藉甚宣城郡，風流數貢毛。霜林收鴨脚，春網薦琴高。共理須良守，今年輟省曹。平生割雞手，聊試發硎刀。
送舅氏野夫之宣城二首  其二 黄庭堅
試說宣城郡，停盃且細聽。晚樓明宛水，春騎簇昭亭。䆉稏豐圩戶，桁楊卧訟庭。謝公歌舞處，時對換鵝經。
送范德孺知慶州 黄庭堅
乃翁知國如知兵，塞垣草木識威名。敵人開戶玩處女，掩耳不及驚雷霆。平生端有活國計，百不一試薶九京。阿兄兩持慶州節，十年騏驎地上行。潭潭大度如卧虎，邊頭耕桑長兒女。折衝千里雖有餘，論道經邦正要渠。妙年出補父兄處，公自才力應時須。春風旍旗擁萬夫，幕下諸將思草枯。智名勇功不入眼，可用折箠笞羌胡。
題王黄州墨蹟後 黄庭堅
掘地與斷木，智不如機舂。聖人懷餘巧，故爲萬物宗。世有斲泥手，或不待郢工。往時王黄州，謀國極匪躬。朝聞不及夕，百壬避其鋒。九鼎安盤石，一身轉孤蓬。浮雲當日月，白髮照秋空。諸君發蒙耳，汲直與臣同。
題王仲弓兄弟巽亭 黄庭堅
大隗七聖迷，許田連城重。里中多佳樹，與世作梁棟。市門行清渠，潩水可抱甕。翬飛城東南，隠几撫羣動。人境要俱爾，我乃得大用。烏衣之雲孫，昆弟不好弄。木末風雨來，卷箔醉賓從。事常超然觀，樂與賢者共。人登斷龍求，我自歸鴻送。溪毛亂錦纈，候蟲響機綜。世紛甚崢嶸，胸次欲空洞。讀書開萬卷，謀國妙百中。儻無斲鼻工，聊付曲肱夢。
寄尉氏倉官王仲弓 黄庭堅
嘯臺有佳人，玄髮鑑䈂珥。登高歌一曲，聽者傾城市。門無行媒迹，草木倚憔悴。人物方眇然，誰能委圭幣。
有惠江南帳中香者戲答六言二首  其一 黄庭堅
百鍊香螺沉水，寶薰近出江南。一穟黄雲繞几，深禪想對同參。
有惠江南帳中香者戲答六言二首  其二 黄庭堅
螺甲割崑崙耳，香材屑鷓鴣斑。欲雨鳴鳩日永，下帷睡鴨春閒。
子瞻繼和復答二首  其一 黄庭堅
置酒未容虛左，論詩時要指南。迎笑天香滿袖，喜公新赴朝參。
子瞻繼和復答二首  其二 黄庭堅
迎燕溫風旎旎，潤花小雨斑斑。一炷煙中得意，九衢塵裏偷閒。
有聞帳中香以爲熬蝎者戲用前韵二首  其一 黄庭堅
海上有人逐臭，天生鼻孔司南。但印香嚴本寂，不必叢林徧參。
有聞帳中香以爲熬蝎者戲用前韵二首  其二 黄庭堅
我讀蔚宗香傳，文章不減二班。誤以甲爲淺俗，却知麝要防閑。
謝公擇舅分賜茶三首  其一 黄庭堅
外家新賜蒼龍璧，北焙風煙天上來。明日蓬山破寒月，先甘和夢聽春雷。
謝公擇舅分賜茶三首  其二 黄庭堅
文書滿案惟生睡，夢裏鳴鳩喚雨來。乞與降魔大圓鏡，真成破柱作驚雷。
謝公擇舅分賜茶三首  其三 黄庭堅
細題葉字包青箬，割取丘郎春信來。拚洗一春湯餠睡，亦知清夜有蚊雷。
便糶王丞送碧香酒用子瞻韵戲贈鄭彥能 黄庭堅
食貧好酒嘗自嘲，日給上尊無骨相。大農部丞送新酒，碧香竊比主家釀。應憐坐客竟無氈，更遭官長頗譏謗。銀杯同色試一傾，排遣春寒出帷帳。浮蛆翁翁杯底滑，坐想康成論泛盎。重門著關不爲君，但備惡客來仇餉。
送鄭彥能宣德知福昌縣 黄庭堅
往時河北盜橫行，白晝驅人取城郭。唯聞不犯鄭冠氏，犬卧不驚民氣樂。秖今化民作鋤耰，田舍老翁百不憂。銅章去作福昌縣，山中讀書民有秋。福昌愛民如父母，當官不擾萬事舉。用才之地要得人，眼中虛席十四五。不知諸公用心許，魯恭卓茂可人否。
顯聖寺庭枸杞 黄庭堅
仙苗壽日月，佛界承露雨。誰爲萬年計，乞此一抔土。扶疏上翠蓋，磊落綴丹乳。去家尚不食，出家何用許。正恐落人間，采剝四時苦。養成九節杖，持獻西王母。
次韵子瞻贈王定國 黄庭堅
遠志作小草，蛙衣生陵屯。但爲居移氣，其實何足言。名下難爲人，醜好隨手翻。百年炊未熟，一垤蟻追奔。夏日蓬山永，戎葵茂牆藩。王子吐佳句，如繭絲出盆。風姿極灑落，雲氣畫罍樽。屬有補衮章，自當寵頻煩。鄙夫無他能，上車問寒溫。惟思窮山去，抱犢長兒孫。
次韵張詢齋中晚春 黄庭堅
學古編簡殘，懷人江湖永。非無車馬客，心遠境亦靜。挽蔬夜雨畦，煮茗寒泉井。春去不窺園，黄鸝頗三請。立朝無物望，補外儻天幸。想乘滄浪船，濯髮晞翠嶺。
次韵答晁无咎見贈 黄庭堅
翕翕一日炎，耽耽萬年永。四海仰首觀，頃復歸根靜。時雨瀉玉除，潢流漲天井。性不耐衣冠，入門疏造請。煮餠卧北窗，保此已徼幸。空餘見賢心，忍渴望梅嶺。
次韵答張文潛惠寄 黄庭堅
短褐不磷緇，文章近楚辭。未識想風采，別去令人思。斯文已戰勝，凱歌偃旍旂。君行魚上冰，忽復燕哺兒。學省得佳士，催來費符移。方觀追金玉，如許遽言歸。南山有君子，握蘭懷令姿。但應潔齋俟，勿詠無生詩。
同錢志仲飯藉田錢孺文官舍 黄庭堅
帝藉開千畝，農功先九州。王孫守耒耜，吏隠極風流。永夏豐草木，五雲衛郊丘。牛羊卧籬落，賓客解衣裘。汲井羞熱啜，挽溪供甘柔。倒靫收蓮的，剖蚌煮鴻頭。野日草光合，水風荷氣浮。稻畦下白鷺，林樾應鳴鳩。主人發清賞，況復佳同遊。歸扇障小雨，真成一賜休。
次韵曾子開舍人遊藉田載荷花歸 黄庭堅
維王調玉燭，時夏雨我田。壁掛蒼龍骨，溜渠故濺濺。三推勸根本，百穀收皂堅。官司極齋明，崇丘見升煙。繫馬西門柳，憶聽去夏蟬。剝芡珠走盤，釣魚柳貫鮮。掃堂延枕簟，公子氣翩翩。自爾欲繼往，阻心如壅泉。紫微樂暇日，披襟詠風漣。紅妝倚荷蓋，水鏡寫明蠲。美物亦有實，剪房助加籩。珠宮紫貝闕，足此水府仙。鬰鬰冠蓋宅，追奔易彫年。能從物外賞，真是區中賢。仍聞載後乘，籠燭照嬋娟。
送劉士彥赴福建轉運判官 黄庭堅
秋葉雨墮來，冥鴻天資高。車馬氣成霧，九衢行滔滔。中有寂寞人，靈府扃鎖牢。西風持漢節，騎從嚴弓刀。惟閩七聚落，惸獨困吏饕。土弊禾黍惡，水煩鱗介勞。南驅將仁氣，百城共一陶。察人極涇渭，問俗及豚羔。官閒得勝日，杖屨之林臯。人間閱忠厚，物外訪英豪。
次韵韓川奉祠西太乙宮四首  其一 黄庭堅
萬靈未對甘泉，五福問祀迎年。旍旂三斿半偃，風馬雲車闖然。
次韵韓川奉祠西太乙宮四首  其二 黄庭堅
白髦下金神節，青祝携御爐香。百禮盡修亳祀，九歌不取沈湘。
次韵韓川奉祠西太乙宮四首  其三 黄庭堅
紫府侍臣鳴玉，霜臺御史生風。官燭論詩未了，知秋自屬梧桐。
次韵韓川奉祠西太乙宮四首  其四 黄庭堅
泰壇下瑞雲黄，雨師灑道塵香。便面猶承墜露，金鉦半吐東牆。
次韵王荆公題西太乙宮壁二首  其一 黄庭堅
風急啼烏未了，雨來戰蟻方酣。真是真非安在，人間北看成南。
次韵王荆公題西太乙宮壁二首  其二 黄庭堅
晚風池蓮香度，曉日宮槐影西。白下長干夢到，青門紫曲塵迷。
有懷半山老人再次韵二首  其一 黄庭堅
短世風驚雨過，成功夢迷酒酣。草玄不妨準易，論詩終近周南。
有懷半山老人再次韵二首  其二 黄庭堅
啜羹不如放麑，樂羊終愧巴西。欲問老翁歸處，帝鄉無路雲迷。
和答錢穆父詠猩猩毛筆 黄庭堅
愛酒醉魂在，能言機事疏。平生幾兩屐，身後五車書。物色看王會，勳勞在石渠。拔毛能濟世，端爲謝楊朱。
戲詠猩猩毛筆二首  其一 黄庭堅
桄榔葉暗賓郎紅，朋友相呼墮酒中。正以多知巧言語，失身來作管城公。
戲詠猩猩毛筆二首  其二 黄庭堅
明窗脫帽見蒙茸，醉著青鞋在眼中。束縛歸來儻無辱，逢時猶作黑頭公。
奉和文潛贈无咎篇末多見及以既見君子云胡不喜爲韵  其一 黄庭堅
龜以靈故焦，雉以文故翳。本心如日月，利欲食之既。後生玩華藻，照影終沒世。安得八紘罝，以道獵衆智。
奉和文潛贈无咎篇末多見及以既見君子云胡不喜爲韵  其二 黄庭堅
談經用燕說，束棄諸儒傳。濫觴雖有罪，末派瀰九縣。張侯真理窟，堅壁不與戰。難以口舌爭，水清石自見。
奉和文潛贈无咎篇末多見及以既見君子云胡不喜爲韵  其三 黄庭堅
野性友麋鹿，君非我同羣。文明近日月，我亦不如君。十載長相望，逝川水沄沄。何當談絕倒，茗椀對爐薰。
奉和文潛贈无咎篇末多見及以既見君子云胡不喜爲韵  其四 黄庭堅
北寺鎖齋房，塵鑰時一啟。晁張跫然來，連璧照書几。庭柏鬰葱葱，紅榴罅多子。時蒙吐佳句，幽處萬籟起。
奉和文潛贈无咎篇末多見及以既見君子云胡不喜爲韵  其五 黄庭堅
先皇元豐未，極厭士淺聞。只今舉秀孝，天未喪斯文。晁張班馬首，崔蔡不足云。當令橫筆陣，一戰靜楚氛。
奉和文潛贈无咎篇末多見及以既見君子云胡不喜爲韵  其六 黄庭堅
張侯窘炊玉，僦屋得空壚。但見索酒郎，不見酒家胡。雖肥如瓠壺，胸中殊不麤。何用知如此，文彩似於菟。
奉和文潛贈无咎篇末多見及以既見君子云胡不喜爲韵  其七 黄庭堅
荆公六藝學，妙處端不朽。諸生用其短，頗復鑿戶牖。譬如學捧心，初不悟己醜。玉石恐俱焚，公爲區別不。
奉和文潛贈无咎篇末多見及以既見君子云胡不喜爲韵  其八 黄庭堅
吾友陳師道，抱獨門掃軌。晁張作薦書，射雉用一矢。吾聞舉逸民，故得天下喜。兩公陣堂堂，此士可摩壘。
次韵答邢惇夫 黄庭堅
爲山不能山，過在一簣止。渥洼騏驎兒，墮地志千里。岷江初濫觴，入楚乃無底。將升聖人堂，道固有廉陛。邢子好少年，如世有源水。方求無津涯，不作蛙井喜。兒中兀老蒼，趣造甚奇異。過閱王公門，袖中有漫刺。別來阻河山，望遠每障袂。斯文向千載，有志常寡遂。後生文楚楚，照影若孔翠。不應太玄草，睎價咸陽市。雨作枕簞秋，官閒省中睡。夢不到漢東，茗椀乃爲祟。聞君肺渴減，頗復佳食寐。讀書得新功，來雁寄一字。
和邢惇夫秋懷十首  其一 黄庭堅
殘暑已俶裝，好風方來歸。未能疏團扇，且復製秋衣。高蟬遽如許，長吟送落暉。相戒趣女功，莎蟲能表微。
和邢惇夫秋懷十首  其二 黄庭堅
曩時高唐客，暮雨朝行雲。陰居懷天匹，楚觀夢紛紜。我欲睹光儀，齋明炷爐薰。天高萬物肅，誰爲帝子魂。
和邢惇夫秋懷十首  其三 黄庭堅
七均師無聲，五和常主淡。芸芸觀此歸，一德貫真濫。夢臨秋江水，魚蝦避窺瞰。明月本無心，誰令作寒鑑。
和邢惇夫秋懷十首  其四 黄庭堅
王度無畦畛，包荒用馮河。秦收鄭渠成，晉得楚材多。用人當其物，不但軸與薖。六通而四闢，玉燭四時和。
和邢惇夫秋懷十首  其五 黄庭堅
相如用全趙，留侯開有漢。名登太山重，功略天下半。讓頗封韓彭，事成羣疑泮。天道當曲全，小智驁後患。
和邢惇夫秋懷十首  其六 黄庭堅
慶州名父子，忠勇橫八區。許身如稷契，初不學孫吳。荷戈去防秋，面皺鬢欲疏。雖折千里衝，豈若秉事樞。
和邢惇夫秋懷十首  其七 黄庭堅
謝公藴風流，詩作鮑照語。絲蟲縈草紙，筆力挾風雨。萬里投諫書，石交化豺虎。世方用賢髦，先成泉下土。
和邢惇夫秋懷十首  其八 黄庭堅
今日呂虢州，堂堂古遺直。許國輸九死，補天鍊五色。頗修諫員缺，人壽無金石。西風壯夫淚，多爲程顥滴。
和邢惇夫秋懷十首  其九 黄庭堅
吾友陳師道，抱瑟不吹竽。文章似揚馬，欬唾落明珠。固窮有膽氣，風壑嘯於菟。秋來入詩律，陶謝不枝梧。
和邢惇夫秋懷十首  其一○ 黄庭堅
邢子卧北窗，吟秋意少悰。讀書用意苦，嘔血驚乃翁。安得和扁輩，爲浣學古胸。肺熱今好否，微凉生井桐。
謝公定和二范秋懷五首邀予同作  其一 黄庭堅
西風一葉脫，迹亦不可掃。巷有白馬生，朝回焚諫草。誰云事君難，是亦父子間。所要功補衮，不言能犯顔。
謝公定和二范秋懷五首邀予同作  其二 黄庭堅
四會有黄令，學古著勳多。白頭對紅葉，奈此摇落何。雖懷斲鼻巧，有斧且無柯。安得五十絃，奏此寒士歌。
謝公定和二范秋懷五首邀予同作  其三 黄庭堅
采蓮涉江湖，采菊度林藪。插鬢不成妍，誰憐飛蓬首。平生耦耕地，風雨深稂莠。謝公遂如此，永袖絕絃手。
謝公定和二范秋懷五首邀予同作  其四 黄庭堅
往日孫陽翟，才可任遺補。擊强如摧枯，食蘗不知苦。屬者缺諫垣，時論或未許。儻可假一邦，使民作鄒魯。
謝公定和二范秋懷五首邀予同作  其五 黄庭堅
用智常恨耄，用决常恨早。推轂天下士，誠心要傾倒。海宇日清明，廟堂勤洒掃。何爲陳師道，白髮三徑草。
送謝公定作竟陵主簿 黄庭堅
謝公文章如虎豹，至今斑斑在兒孫。竟陵主簿極多聞，萬事不理專討論。澗松無心古鬚鬣，天球不瑑中粹溫。落筆塵沙百馬奔，劇談風霆九河翻。胸中恢疏無怨恩，當官持廉庭不煩。吏民欺公亦可忍，慎勿驚魚使水渾。漢濱耆舊今誰存，駟馬高蓋徒紛紛。安知四海習鑿齒，拄笏看度南山雲。
奉答謝公靜與榮子邕論狄元規孫少述詩長韵 黄庭堅
謝公遂如此，宰木已三霜。無人知句法，秋月自澄江。二子學邁俗，窺杜見牖窗。試斲郢人鼻，未免傷手創。蟹胥與竹萌，乃不美羊腔。自往見謝公，論詩得濠梁。世方尊兩耳，未敢築受降。丹穴鳳凰羽，風林虎豹章。小謝有家法，聞此不聽冰。相思北風惡，歸雁落斜行。
贈送張叔和 黄庭堅
張侯溫如鄒子律，能令陰谷黍生春。有齊先君之季女，十年擇對無可人。箕帚掃公堂上塵，家風孝友故相親。廟中時薦南澗蘋，兒女衣袴得補紉。兩家俱爲白頭計，察公與人意甚真。吏能束縛老姦手，要使鰥寡無顰呻。但迴此光還照己，平生倦學皆日新。我提養生之四印，君家所有更贈君。百戰百勝不如一忍，萬言萬當不如一默。無可簡擇眼界平，不藏秋毫心地直。我肱三折得此醫，自覺兩踵生光輝。團蒲日靜鳥吟時，爐薰一炷試觀之。
送顧子敦赴河東三首  其一 黄庭堅
頭白書林二十年，印章今領晉山川。紫參可掘宜包貢，青鐵無多莫鑄錢。勸課農桑誠有道，折衝樽俎不臨邊。要知使者功多少，看取春郊處處田。
送顧子敦赴河東三首  其二 黄庭堅
家在江東不繫懷，愛民憂國有從來。月斜汾沁催驛馬，雪暗岢嵐傳酒杯。塞上金湯惟粟粒，胸中水鏡是人材。遙知更解青牛句，一寸功名心已灰。
送顧子敦赴河東三首  其三 黄庭堅
攬轡都城風露秋，行臺無妾護衣篝。虎頭妙墨能頻寄，馬乳蒲萄不待求。上黨地寒應强飲，兩河民病要分憂。猶聞昔在軍興日，一馬人間費十牛。
司馬文正公挽詞四首  其一 黄庭堅
元祐開皇極，功歸用老成。惟深萬物表，不令四時行。日者傾三接，天乎奠兩楹。堂堂寧復有，埋玉慟佳城。
司馬文正公挽詞四首  其二 黄庭堅
國在多艱日，人如大雅詩。忠清俱沒世，孝友是生知。加璧延諸老，櫜弓撫四夷。公身與宗社，同作太平基。
司馬文正公挽詞四首  其三 黄庭堅
獻納無虛日，居然迹已陳。清班區玉石，寶歷順星辰。更化思鳴鵙，遺書似獲麟。易名無異論，今代兩三人。
司馬文正公挽詞四首  其四 黄庭堅
毀譽蓋棺了，于今名實尊。哀榮有王命，終始酌民言。蟬冕三公府，深衣獨樂園。公心兩無累，憂國愛元元。
次韵子瞻武昌西山 黄庭堅
漫郎江南酒隠處，古木參天應手栽。石坳爲尊酌花鳥，自許作鼎調鹽梅。平生四海蘇太史，酒澆不下胸崔嵬。黄州副使坐閒散，諫疏無路通銀臺。鸚鵡洲前弄明月，江妃起舞襪生埃。次山醉魂招彷彿，步入寒溪金碧堆。洗湔塵痕飲嘉客，笑倚武昌江作罍。誰知文章照今古，野老爭席漁爭隈。鄧公勒銘留刻畫，刳剔銀鈎洗綠苔。琢磨十年煙雨晦，摸索一讀心眼開。謫去長沙憂鵩入，歸來杞國痛天摧。玉堂却對鄧公直，北門喚仗聽風雷。山川悠遠莫浪許，富貴崢嶸今鼎來。萬壑松聲如在耳，意不及此文生哀。
子瞻詩句妙一世乃云效庭堅體蓋退之戲效孟郊樊宗師之比以文滑稽耳恐後生不解故次韵道之 黄庭堅
我詩如曹鄶，淺陋不成邦。公如大國楚，吞五湖三江。赤壁風月笛，玉堂雲霧窗。句法提一律，堅城受我降。枯松倒澗壑，波濤所舂撞。萬牛挽不前，公乃獨力扛。諸人方嗤點，渠非晁張雙。但懷相識察，牀下拜老龐。小兒未可知，客或許敦厖。誠堪婿阿巽，買紅纏酒缸。
柳閎展如子瞻甥也其才德甚美有意于學故以桃李不言下自成蹊八字作詩贈之  其一 黄庭堅
柳君文武甚，睨視萬人豪。老氣鼓不作，卷旗解弓刀。上爲朝陽桐，下爲澗溪毛。囊中有美實，期子種蟠桃。
柳閎展如子瞻甥也其才德甚美有意于學故以桃李不言下自成蹊八字作詩贈之  其二 黄庭堅
浮陽愧嘉魚，道傍多苦李。古來賢達人，不爭咸陽市。吾子富春秋，日月東趨水。潛聖有玉音，聞道而已矣。